‘હોય જ ને સાહેબ! એક વાર વસ્તુ જુઓ, ક્વૉલિટી જુઓ, વાંચો નિરાંતે! જુઓ એમાં એવું છે કે આ બે હજારવાળી જીવન- ઝરમરથી લોકોને લાગે કે સામાન્ય માણસ સ્વર્ગસ્થ થયો છે, પણ પિસ્તાળીસ હજારવાળી પસંદ કરો અને છપાવો તો તે વાંચીને તમે કલ્પના પણ ના કરી હોય એવા મોટા-મોટા માણસો, કરોડપતિઓ, પ્રાણજીવનદાદાના ખરખરે આવે! બેસણામાં આવે. એમાંથી બે પાંચ સાથે તમારે સારો કોન્ટેક્ટ થઈ જાય તો તમારો હાર્ડવેરનો ધંધોય જામી જાયને! આમાં તો એક પંથ દો કાજ છે. દાદાનો આત્મા ય ખુશ થાય અને આપણે ય ખુશ! આ પિસ્તાળીસ હજારવાળી જીવન-ઝરમર વાંચ્યા પછી વાંચનારને ખરેખર એમ થાય કે ‘એમના જવાથી ખરેખર કદી ન પૂરી શકાય એવી ખોટ પડી છે.’ જોકે કદી ન પૂરી શકાય એવી ખોટ તો જેમના લેણાં બાકી રહી ગયા હોય તેને પડી હોય છે આવું હું મનોમન બોલી ગયો. મેં કહ્યું, ‘પણ દાદાના જીવનમાં એવું કઈ ઉલ્લેખનીય ન હોય તો જીવન-ઝરમર ક્યાંથી જામે!?’